User:Gcwadi Madoda

LIGQABHUKIL’ ITHUMBA!

Inene lide lagqabhuka ithumba ebelikade lithuthumbisa intombi yakwaBooi phaya eMakhaza kweli laseNtshona Koloni. Ukugqabhuka kwalo kubangele wonke umzi we-Ikapa Writers Forum uzale yimincili. “Ukuzalwa komntwana akulilo ishwangusha.” Ityibele ngelitshoyo inzwakazi yakwaBooi izele yimincili. Yonke le ngxokolo yenzeke emveni kokuba uVuyo Booi Mtimde ethe wakhupha incwadi yakhe yokuqala yemibongo. “Ibiliphupha lam into yokuba ndibe nencwadi epapashiweyo. Kudala ndibhala ndisiwa ndivuka. Ndivuya kakhulu namhlanje kuba iphupha lam lide lazaliseka.

UVuyo ngumsebenzi phaya kwivenkile yakwaShoprite. Ngubani umntu owayesazi ukuba umsebenzi wakwaShoprite uyakuze akhuphe incwadi ekumgangatho ophezulu?

UVuyo lo ukhuphe incwadi yakhe yokuqala ethi Gqabhuka Thumbandini kule nyanga siyishiyayo yolutsha. Incwadi ethi Gqambuka Thumbandini yincwadi yemibongo ebhalwe ngale ndlela intsha yobhalo loncwadi, ndithetha nge-Curriculum 2014, “One book, one learner.”

Le ncwadi ibhalwe ngohlobo olulodwa incedisana nomfundi ukuze akwazi ukuhlalutya imibongo ngendlela eyiyo. Oko kuya kumnceda umfundi ukuba aziqhube ehlalutya nelandelayo, elandela indlela ayihlahlelweyo.

Into ebalulekileyo ngale ncwadi, iphantse kuba nako konke okulindeleke embongweni. Zonke iimpawu zemibongo zikho, nembongi ngokwayo ineempawu zobumbongi bomthonyama ukanti nobumbongi bosiba bukho kangangoko kwalapha kule mbongi inye.

Kwimibongo emibini kusetyenziswe indlela ezimbini zokuhlalutya ukuphuhlisa impumelelo nokuncomeka kokubhalwa ngendlela eyiyo yemibongo. Kusetyenziswe uhlalutyo njengoko ubhaliwe umbongo (Literal Method of Analysis). Kwaphinda kwasetyenziswa uhlalutyo lombongo ngokohlobo luka Marx. Ukuthatha into ebhaliweyo uyizise, uyinxulumanise nendlela esiphila ngayo (Marxist Approach)

Iinjongo zikaVuyo zezokuba le ncwadi yakhe ibe nokusetyenziswa ezikolweni kuba imibongo ayibhalileyo inemfundiso kwaye igxile kwimiba yala maxesha. UVuyo ukwahlaba ikhwelo lokuba isebe lezemfundo nenkcubeko lithabathele ingqalelo likwaxhasa ababhali besiXhosa.

“Uyintsikelelo kobam ubomi lo mbutho wababhali yaye mna andifanele nokuthi enkosi kuwo kodwa onamandla onke uya kuwuivuza ngokufanelekileyo. Bubudenge ke obu ndibuthethayo kotshabalalayo kodwa kowobabalo bubomi.” Uqwele ngelitshoyo ngethuba ebulela umlawuli weqonga lababhali elaziwa nge-Ikapa Writers Forum nothe wamxhasa eqinisekisa ukuba iphupha lakhe liyazaliseka. Uye wabongoza nabanye abantu abaneenjongo zokupapasha iincwadi zabo ukuba baqhagamshelane nalo mbutho.

“Ndinethemba lokuba ababhali bolwimi lwesiXhosa baya kumila mpiko zimbi ngegalelo lam. Ndinomnqweno kananjalo wokuba ulutsha nalo lulande ekhondweni kuba ininzi italente abanayo ntonje kufuneka bona bazimisele bezibandakanya nemibutho eyenza inguqu ekuhlaleni.”

UVuyo uye uhlaba ikhwelo kwiinqununu nootitshala ebongoza ukuba bakhe bathabathele ingqalelo bexhasa imigudu yomzi oNtsundu. “Ewe, mabathenge incwadi ezibhalwe ngababhali balapha ekuhlaleni ukuze abafundi bafunde iincwadi ezimalunga nobomi babo. Abantwana baza kuzingca njani ngee- role models zasekuhlaleni xa zingaphakanyiswa luhlanga olumnyama?” Uqwele ngelitshoyo uVuyo egcobile emphefumlweni.

Le ncwadi yakhe yemibongo equlathe iimfundiso ezizizo ifumaneka kwezi nombolo zilandelayo. 021 361 0388/ 076 755 1111.